མཇུག་མཐར་ཞུ་དགོས་པ་ཞིག་ནི།སྔོན་ནས་ད་བར་གངས་ལྗོངས་གྲུབ་མཐའ་བ་རྣམས་ཀྱིས།ཕན་ཚུན་མཐུན་སྒྲིལ་དང་འགྲོ་འོང་།རིག་གནས་ཡོན་ཚད་ཀྱི་ཉམས་མྱོང་བརྗེ་རེས་བྱེད་རྒྱུ་ནི་ཕར་ཞོགའགའ་ཞིག་གིས་རང་ཉིད་ཁོ་ནས་རྙེད་བཀུར་གྱི་ཆེད་དུ་དམིགས་ཤིང་རང་ལྟ་མཆོག་འཛིན་གྱི་རི་ལ་འཛེགས་ཏེ་ཆགས་སྡང་གཏམ་ངན་གྱི་ཀི་ཅོ་ཕྱོགས་མེད་བསྒྲགས་པས་བསིལ་ལྡན་ཡིག་རྨོངས་པ་མང་བོ་ཞིག་ཟང་ཟིང་ལང་ལོང་གི་གནས་སུ་གྱུར་ཏེ།ཐ་ན་ཐར་བ་དང་ཐམས་ཅད་མཁྱེན་པའི་གོ་འཕང་ཐོབ་བྱེད་ཀྱི་རྒྱུར་འགྲོ་བའི་རྣམ་དཀར་དགེ་བ་ཞིག་བསྒྲུབ་དགོས་ནའང་སྒྲུབ་མི་ཤེས་པའི་ཚད་དུ་སྣང་།དེང་སྐབས་དེ་ལྟར་མ་ཡིན་པར།གྲུབ་མཐའི་བར་ཕན་ཚུན་འགྲོ་འོང་དང་མཐུན་སྒྲིལ་དམ་ཟབ་ཡིག་ཆ་བཀྲམ་སྤེལ་སོགས་མཐུན་རྐྱེན་གང་ལེགས་འཛོམས་པར་བརྟེན་གཟུར་གནས་མཁས་པ་མང་བོ་ཞིག་གིས་ཀྱང་ཉམས་མྱོང་བརྗེ་རེས་ཀྱི་ཚུལ་དུ་བན་བོན་གཉིས་ཀའི་གཞུང་ལ་ལྟ་རྟོག་བྱས་ཏེ།མཆོག་གསུམ་ལ་སྐྱབས་སུ་འགྲོ་ཚུལ།གཞི་སྙིང་རྗེ་ཆེན་པོ་དང་གཞན་དོན་བྱང་ཆུབ་མཆོག་ཏུ་སེམས་བསྐྱེད་ཚུལ།ས་དང་ལམ་གྱི་རྣམ་བཞག་རྣམ་མཁྱེན་ཡེ་ཤེས་ཀྱི་གོ་འཕང་ཐོབ་ཚུལ་སོགས་བན་བོན་གཉིས་ལ་ཁྱད་པར་ཅི་ཡང་མེད་ཅེས་སྤྱི་ཚོགས་ཐོག་ཏུ་ཡིག་ཐོག་དང་ངག་ལམ་ནས་བསྒྲགས་དང་སྒྲོག་བཞིན་ཡོད།དེ་ནི་མཁས་པའི་གཟི་བརྗིད་དང་ལ་རྒྱའང་ཡིན།དེ་བཞིན་མདོ་སྨད་ཀྱི་དགོན་ཆེན་འགའ་རེའི་ནང་དུ་བན་བོན་རིས་མེད་ཀྱི་སྒོ་ནས་སློབ་གཉེར་བ་མང་བོ་འཚོགས་ཏེ།རིག་པའི་བགྲོ་གླེང་རྒྱ་ཆེན་པོར་བྱས་པས་ཉམས་མྱོང་དང་གོ་རྟོགས་ཇེ་མཐོར་སོང་བ་མ་ཟད་མཐུན་སྒྲིལ་ཡང་སྔར་ལས་ལྷག་པའི་ཇེ་ཟབ་དང་ཇེ་རྒྱས་སུ་འགྲོ་བཞིན་ཡོད།དེ་དག་ཐམས་ཅད་ཡིད་ལ་བསམ་ན།མི་རིགས་ལ་ཤ་ཞེན་དང་ལྷག་བསམ་ཅན་གྱི་བོད་རིགས་སྤུན་ཟླ་རྣམས་དགའ་འོས་པ་ཞིག་རེད།དེ་བཞིན་རྩོམ་རིག་གི་ལས་ལ་གཞོལ་བའི་རྩོམ་པ་པོ་རྒན་གཞོན་སུ་ཡིན་རུང་ཆོས་སྲིད་གང་ལ་མི་ཕན་པ་མ་ཟད་ཆོས་གྲུབ་ཕན་ཚུན་བར་གྱི་མཐུན་སྒྲིལ་ལ་གཏོར་བརླག་དང་གནོད་འཚེ་ཐེབས་པའི་ཁུངས་མེད་ཀྱི་ཡིག་ཧྲིལ་དང་གཏམ་ངན་སོགས་མི་གླེང་བར།མི་རིགས་སྔོན་ཐོན་དང་།རིག་གནས་ཡར་བསྐྱེད་ཀྱི་ལས་ལ་བརྩོན་ཏེ།མཐུན་སྒྲིལ་གྱི་ལག་རྡང་མི་འཐོར་བར་མདུན་སྐྱོད་ཀྱི་གོམ་ཁ་མཉམ་གཤིབ་བྱེད་རྒྱུ་ནི་མི་ཚེའི་རིན་ཐང་དང་བཀྲ་ཤིས་པའི་འོས་འགན་ཞིག་ཀྱང་ཡིན་སྙམ་མོ།།